Abe Rábade

**Xesús Abelardo Rábade Villar**, coñecido como **Abe Rábade**, nado en Santiago de Compostela o 8 de setembro de 1977, é un compositor e pianista galego de jazz. Publicou 14 álbums e realizou máis de 200 composicións en catro estilos principais: jazz, clásico, experimental e músicas de raíz. 

## Traxectoria 
Licenciouse en Jazz Composition e Piano Performance pola Berklee College of Music (Boston) no 1999. Foi en Boston onde naceu o trío de jazz que dirixe dende 1996, Abe Rábade Trío (A.R.T.), naquel momento formado por el no piano, Paco Charlín no contrabaixo e o búlgaro Val Tzenkov na batería.

### Abe Rábade Trío 
O primeiro disco do trío, *Babel de Sons*, gravouse ao vivo no Festival de Jazz de Getxo (Euskadi) en 2001. No 2006 publican un novo traballo, *Playing on Light*, escollido Mellor Disco de Jazz en España daquel ano pola revista *Cuadernos de Jazz*. Esta gravación foi realizada cun novo batería, Bruno Pedroso, quen forma parte do A.R.T. xunto a Pablo Martín Caminero no contrabaixo. Esta nova formación leva traballando xunta dende 2008.  

Durante este tempo presentaron *Zigurat* (2010) e *A Modo* (2012) con concertos en países de América Latina coma Costa Rica, O Salvador, Guatemala e México. Tamén publicaron os discos *Once* (2016) e *Doravante* (2018), o cal presentaron no Festival de Jazz de Monterey (California). Por último está *Sorte* (2020), unha obra formada por 12 composicións orixinais que representan diferentes estados de ánimo ou fontes de inspiración. O disco consta de 4 trípticos: Sorte mística formado por Orballo, Pálpito e Fluido; Sorte épica con Ideas, Travesía e Victoria; Sorte íntima con Desencanto, Desexo e Lúa; e Sorte lúdica con Amencida, Calma e Retorno. 

Ademais disto, o pianista santiagués realizou outros traballos durante estes anos. En 2003 fundou o proxecto GHU! Project no que participaron solistas como Chris Kase, Jesús Santandreu, Alan Ferber, Toni Belenguer, Perico Sambeat ou Michel González. En 2006 formou o grupo Nordestin@s con Guadi Galego e Ugia Pedreira, un traballo que deu unha ollada contemporánea á música tradicional galega. O disco que publicaron baixo o mesmo nome do grupo foi un dos 100 máis vendidos en España no Nadal do 2006. 

### Obra sinfónica 
Entrando máis na actualidade, Abe Rábade publica un par de obras sinfónicas: *Tránsitos* (2015) e *Tempos Velados* (2017). A primeira delas, que consta de catro movementos, foi estreada no Auditorio de Galicia pola Real Filharmonía de Galicia e o Abe Rábade Trío e foi dirixida por Paul Daniel. *Tempos Velados* foi inaugurada pola Real Filharmonía de Galicia, o Orfeón Terra a Nosa, o Coro de Nenos da EMMS e Abe Rábade de pianista solista, tamén baixo a dirección de Paul Daniel. Esta obra dura uns 27 minutos e inclúe 4 movementos. 

### Producións poético-musicais 
Un dos seus grandes proxectos é *Lorca Namorado*, un espectáculo que viu a luz o 30 de maio de 2019 na Praza da Quintana en Santiago de Compostela. Abe Rábade realizou este traballo ó longo dun ano entre a capital galega e Sevilla. Está formado por versións propias dos 6 Poemas Galegos de Federico García Lorca e son pezas que beben da tradición galega, o flamenco e o jazz. A produción inclúe 5 cancións solistas levadas a cabo por Salvador Sobral, Arcángel, Davide Salvado, Kiki Morente e Marcelo do Bode. A sexta das pezas, adicada a Rosalía de Castro, está protagonizada polas 3 voces femininas das pandeireteiras de Lilaina. 

Antes de Lorca Namorado tamén realizou outros proxectos próximos á poesía. En 2008 dirixiu musicalmente o proxecto *Rosalía 21*, un espectáculo e disco con composicións orixinais realizadas a partir de poemas de Rosalía de Castro. Tamén en 2010 dirixiu musicalmente o proxecto *Travessia dos Poetas*, unhas composicións orixinais realizadas a partir de textos de poetas portugueses coma Fernando Pessoa ou Sophia de Mello Breyner.

### Outros traballos artísticos 
Á parte destes proxectos máis clásicos, no eido musical, Abe Rábade comezou a partir de 2008 a experimentar no campo das voces harmonizadas creando pezas poéticas, pero tamén humorísticas ou reivindicativas.

Durante a corentena pola Covid-19, o pianista realizou unha serie de vídeos baixo o título de *Dual lauD* xunto a artistas e músicos que admira. Realizaron interpretacións a modo de dueto que subiu á súa canle de YouTube. Tamén no 2020, comezou unha serie de vídeos que chamou *VerSons no espello* nos que o pianista toca obras doutros artistas. Nestas gravacións aparece reflectido nun espello en troques de enfocarse a el directamente.

### Ámbito académico 
O pianista traballa ademais dentro do ámbito educativo. É codirector artístico do Seminario Permanente de Jazz (Pontevedra) e profesor na Escola Superior de Música e Artes do Espectáculo (ESMAE) de Porto (Portugal) e no Centro Superior de Música de Galiza (CSM Galiza) de Valga (Pontevedra). Asemade, realizou ducias de masterclasses por España, Portugal e países do continente americano coma México ou EEUU. 

#### Masterclasses 
Asemade, realizou ducias de masterclasses en España, Portugal, países do continente americano como O Salvador, México ou os Estados Unidos e países asiáticos como a China.

## Vida persoal 
É fillo dos escritores Xesús Rábade Paredes e Helena Villar Janeiro, e irmán da poeta María do Cebreiro e ten unha filla.

## Discografía 
### Con Abe Rábade Trío 
* *Sorte* (Nuba, 2020)
* *Doravante* (Nuba + Karonte, 2018)
* *Once* (Nuba + Karonte, 2016)
* *Tránsitos* (Nuba + Karonte, 2015)
* *VerSons* (Nuba + Karonte, 2013)
* *A Modo* (Nuba + Karonte, 2012)
* *Zigurat* (Nuba + Karonte, 2010)
* *Playing on Light* (Nuba + Karonte, 2006)
* *Vol.1* (Karonte, 2004)
* Simetrías (Xingra, 2002)
* *Babel de Sons* (Xingra, 2001)

### Con GHU! Project 
* *Open Doors* (Nuba + Karonte, 2008) 
* *Open Doors Live* (Nuba + Karonte, 2008) 
* *GHU! Project* (Nuba + Karonte, 2004) 

### Con Rosalía 21 
* *Rosalía 21* (Falcatruada, 2008)

### Con Nodestin@s 
* *Nordestin@s* (Falcatruada, 2006)

### Outros 
* *EP Piano Solo* (Nuba, 2020) 
* *Jazz in Galiza Series VOL.1* (Free Code, 2011)
* *Piano Solo* (Nuba + Karonte, 2009)
* *Aloumiños de Seda* (Xunta de Galiza, 2008)

## Premios 
* Premio Martín Códax na Categoría de Jazz e Músicas Improvisadas, 2013
* Premio UFI ó Mellor Disco de Jazz – “Zigurat”, 2011
* Premio Cunca das Artes na Especialidade de Música, concedido pola Asociación de Amizade das Artes Galego Portuguesas, 2009
* Premio Aula X ó mellor solo nas “X Jornadas sobre Jazz de la UNED”, Melilla, 2007
* Premio de Música Galega “La Opinión”, 1º premio na VI Edición, “Nordestin@s” no 2007
* Premio Teté Montoliu ó Pianista Revelación en España, concedido pola SGAE, 2001
* Concurso Internacional de Grupos de Jazz de Getxo, 2º premio no Concurso Internacional de Grupos de Jazz de Getxo, Euskadi, Abe Rábade Trío, 2000
* Claire Fischer Award de Berklee College of Music, 1999
* Piano Performance Award de Berklee College of Music, 1999
* Liberace Foundation Award de Berklee College of Music, 1999

## Notas 
## Véxase tamén 
### Ligazóns externas 
*Canle de YouTube
*VerSons no espello
* Abe en Tomajazz.com
* Entrevista con Abe